**ELŐTERJESZTÉS**

**a Gazdasági és Városstratégiai Bizottság 2018. szeptember 10-i ülésére**

**Javaslat a Szombathelyi Távhőszolgáltató Kft. 2018. évi üzleti tervének módosítására**

A Szombathelyi Távhőszolgáltató Kft 2018. évi üzleti tervét a társaság taggyűlése az 4/2018.(04.16.) sz. határozatával fogadta el.

Az üzleti terv jelentős összegben tartalmaz pályázatokhoz kapcsolódó beruházásokat.

A Környezeti és Energiahatékonysági Operatív Programokért Felelős Helyettes Államtitkárság által támogatásra érdemesnek ítélt két pályázat előkészítése folyamatos a társaság és az NFP részéről.

A KEHOP-5.3.1 pályázat „A Szombathelyi Távhőszolgáltató Kft-nél hőkörzetek összekapcsolása, hőtávvezeték rekonstrukció és új fogyasztók rendszerbe kapcsolása” és a KEHOP-5.3.2 pályázat „Kapacitás bővítés a Szombathelyi Mikes Kelemen utcai bio-fűtőműben” konzorciumi megállapodás keretében került benyújtásra a NFP Nemzeti Fejlesztési Programiroda Nonprofit Kft.-vel a 158/2016. (VI. 13.) Korm. rendelet szerint.

A projektek megvalósítására vonatkozó konzorciumi együttműködési megállapodások mindkét pályázathoz megkötésre kerültek. A Kft. taggyűlésének határozata szerint: az ügyvezető felhatalmazása a pályázat megvalósításához addig terjed, amíg azok a konzorciumi szerződésben meghatározottakon túl további kötelezettségvállalással nem járnak.

Az NFP-vel való ügyintézés sokszori egyeztetésekkel történik: a tervezési közbeszerzési kiírások előkészítési ütemében tartanak a projektek, amely alapján jelenleg azt látható, hogy az idei évben - ideális esetben ez eljárási idők figyelembevételével (közbeszerzési szakreferens szerint az eljárás időigénye megközelítőleg 106-254 nap) - max. a tervező kiválasztása és a tervek megrendelése történhet meg.

Az 50/2011. (IX.30.) NFM rendelet szerint a Kft. távhőszolgáltatás hatálya alá tartozó tevékenységéből származó adózás előtti eredménye nem haladhatja meg az ármegállapítás során figyelembe vett könyv szerinti bruttó eszközérték és a nyereségtényező szorzatának mértékét (nyereségkorlátot), mely 2 %. A távhőszolgáltató köteles a nyereségkorlát feletti eredményét a távhőtermelés és távhőszolgáltatás energiahatékonyságát növelő, vagy költségének csökkentése érdekében felmerülő beruházásra fordítani a nyereségkorlát feletti eredmény keletkezését követő két éven belül. A MEKH tájékoztatása szerint a 2016. évre vonatkozó 2% feletti nyereség 304.163 eFt, amely összeget 2018. december 31-ig kell energiahatékonyságot növelő beruházásra elkölteni. A beruházások egy része elkészült, másik része folyamatos kivitelezés alatt áll. A 2018. évi üzleti terv számos olyan beruházási sort tartalmaz, amely kapcsolódik a KEHOP-5.3.1 és KEHOP-5.3.2 pályázatokhoz és azok kivitelezéséhez.

Mivel úgy néz ki, hogy ezen pályázatok megvalósítása elhúzódik, azonban a 2016. évre vonatkozó 2% feletti energiahatékonyságot növelő vagy költségek csökkentése érdekében felmerülő beruházásokat 2018. év végéig meg kell valósítani, a fenti követelményeknek megfelelő, alábbi módosító beruházási tételekkel javasolja bővíteni a Kft. 2018. évi beruházási tervét.

|  |  |  |
| --- | --- | --- |
| **Megnevezés** | **Beruházási összeg** | **Megjegyzés** |
| Nagyhuszár távvezetéki rekonstrukció | 9 414 000 | 2017. évben elkészült |
| DDC cserék Károly Róbert 14. | 410 000 | 2017. évben elkészült |
| Új DDC beépítés Kishuszár. | 754 000 | 2017. évben elkészült |
| Új DDC beépítés Bagolyvár | 531 000 | 2017. évben elkészült |
| Új DDC beépítés Deák óvoda | 468 000 | 2017. évben elkészült |
| Kompakt szelepek beépítése Mozi fűtési kör DN40 | 268 000 | 2017. évben elkészült |
| Kompakt szelepek beépítése Váci 7-9. fűtés DN50 | 300 000 | 2017. évben elkészült |
| Mikes 17. DN50 Kompakt szelep | 295 000 | 2017. évben elkészült |
| Foghíj I. Fő tér 3-5. automatika cseréje DDC | 788 000 | 2017. évben elkészült |
| Új levéltár automatika cseréje DDC | 579 000 | 2017. évben elkészült |
| Haladás Sportcsarnok távhőre kötése | 32 924 000 | 2017. évben elkészült |
| DDC cserék Mártírok tere\* | 671 000 | 2017. évben elkészült |
| DDC cserék Szűrcsapó bölcsőde\* | 520 000 | 2017. évben elkészült |
| DDC cserék Bejczi 1-3\* | 421 000 | 2017. évben elkészült |
| Új DDC beépítés Rákóczi kazánház\* | 435 000 | 2017. évben elkészült |
| Krúdy I-es ütem | 17 092 000 | 2018. évi üzleti terv tartalmazza |
| Március 15. tér frekv. szivattyú | 608 000 | 2018. évi üzleti terv tartalmazza |
| Olad 23 lakás | 4 512 000 | 2018. évi üzleti terv tartalmazza |
| Krúdy II-es ütem | 9 142 000 | 2018. évi üzleti terv tartalmazza |
| Faaprítékos falazat felújítás | 34 800 000 | 2018. évi üzleti terv tartalmazza |
| Nagyhuszár I. konténer  | 23 980 000 | 2018. évi üzleti terv tartalmazza |
| Nagyhuszár II. konténer  | 6 740 000 | 2018. évi üzleti terv tartalmazza |
| EPCOS telephely | 25 000 000 | 2018. évi üzleti terv tartalmazza |
| Meddőkompenzáció | 2 000 000 | 2018. évi üzleti terv tartalmazza |
| Új bio-fűtőmű telephely vásárlás | 38 929 921 | 2018. évi üzleti terv tartalmazza |
| Szt. Márton u. 37. szivattyúra frekvencia váltó | 475 000 | 2018. évi üzleti terv tartalmazza |
| Vízöntő telephely új szabályzás | 750 000 | 2018. évi üzleti terv tartalmazza |
| Nagyhuszárról Mikesre kazán áttelepítés | 3 434 000 | 2018. évi üzleti terv tartalmazza |
| Nagyhuszárról Flóriánra kazán áttelepítés | 3 318 000 | 2018. évi üzleti terv tartalmazza |
| **Mira Garden lakópark távhőrendszerbe int.** | **12 319 000** | **Új** |
| **Elektronikusan szab. hkp. szivattyúk**  | **3 000 000** | **Új** |
| **Olad II. napkollektor** | **35 000 000** | **Új** |
| **Olymp égők cseréje** | **25 000 000** | **Új** |
| **Mikes füstgázhasznosító** | **12 000 000** | **Új** |
| **Összesen 2% nyereségkorlát terhére** | **306 877 921** |   |

A Mira Garden Lakópark távhőrendszerbe integrálása beruházás keretében a Kft. hosszútávú üzleti céljaiknak megfelelően a Szt. Flórián körúti fűtőmű ellátási területén 57 lakásos lakóparkot, mint új felhasználót integrálnak a rendszerbe. Ennek köszönhetően javul a fűtőmű kihasználtsága, hatásfoka, gazdaságosabb lesz az ellátási területen a távhőszolgáltatás. A beruházás másik hozama, hogy nem lesz a városban az új lakópark létesítésével összefüggésben új füstgáz emissziós pont, a város környezetterhelése nem nő.

Az elektronikusan szabályozott hőközponti szivattyúk cseréje során 3 hőközpontban (Rohonci u. 21., Rohonci u. 25., Rohonci u. 33.) jelenleg üzemben lévő fix fordulatú, az 1970-es évek végén gyártott szivattyúkat frekvencia szabályozott energiatakarékos szivattyúkra cserélik. Az új szivattyúk beépítésével nő az ellátás biztonsága, a frekvenciaváltónak köszönhető fordulatszám szabályozás miatt csökken a villamos-energia felhasználás. A várható átlagos megtérülési idő 6 év.

Az Olad II. kihelyezett hőközpontra napkollektoros használati melegvíz termelés megvalósítása, mint mintaprojekt kiemelt célja a megújuló energiaforrások arányának növelése a Szombathelyi Távhőszolgáltató Kft. hőtermelési rendszerében.

Ennek érdekében napkollektorok meglévő használati melegvíz termelésbe történő illesztését tervezi a társaság megvalósítani. A hőközpontból 632 lakás és 19 közület melegvíz ellátása biztosított. A napkollektoros egység telepítésével a gyenge kihasználtságú nyári rendszer hővesztesége csökkenni fog. A beruházás várható megtérülési ideje 14,5 év.

Az Olymp égők cseréje, és füstgázhasznosító beépítése beruházás során a középtávú fejlesztési tervnek megfelelően, és az abban figyelembe vett üzemidők szerint a Mikes Kelemen utcai fűtőművben gázégőcserét, és füstgázhasznosító beépítését hajt végre a Kft. A cserélendő gázégők elavultak, rossz hatásfokúak, alkatrészellátásuk megszűnt. Az új gázégők O2 folyamatszabályozású, energiatakarékos, nagy üzembiztonsággal bíró égők. Így a nagy teljesítményű faaprítéktüzelésű kazánház mellett teljesítménytartalék képződik. Az évente előállított hőmennyiség jelentős része távozik a füstgáz elvezető rendszeren keresztül a szabadba. Füstgázhőcserélő beépítésével a kazánházból távozó, magas hőmérsékletű égéstermék hőtartalmának jelentős része kinyerhető. Az égőcserék után a beépített füstgázhasznosítóval a távhővezetéki visszatérő fűtővíz előmelegítését fogják végezni. Alkalmazásával primer energia (földgáz) megtakarítása érhető el.

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés b) pont bf) alpontja alapján a szakmailag illetékes önkormányzati bizottságok véleményezésével a gazdasági ügyeket ellátó bizottság dönt az üzleti tervek elfogadásáról.

Kérem a Tisztelt Bizottságot, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2018. szeptember 5.**

 **/: Dr. Puskás Tivadar :/**

**Határozati javaslat**

**…./2018. (IX.10.) GVB sz. határozat**

1. A Gazdasági és Városstratégiai Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdésének b) pont bf) alpontjában kapott hatáskörében eljárva a Szombathelyi Távhőszolgáltató Kft. 2018. évi üzleti tervét az előterjesztésben foglaltaknak megfelelően módosításra javasolja a taggyűlésnek.

2. A Gazdasági és Városstratégiai Bizottság felhatalmazza a SZOVA Nonprofit Zrt. vezérigazgatóját, hogy a társaság taggyűlésén a fenti döntést képviselje.

Felelős: Dr. Puskás Tivadar polgármester

 Molnár Miklós alpolgármester

 Dr. Károlyi Ákos jegyző

Dr. Németh Gábor, a SZOVA Nonprofit Zrt. vezérigazgatója

 (A végrehajtásért felelős:

 Kovács Márta, a társaság ügyvezetője

Lakézi Gábor, a Városüzemeltetési Osztály vezetője)

Határidő: a társaság taggyűlése